Henning Hyllested (EL), 2017-12-07:
Tak for det.
Som også andre har konstateret, er der jo ikke noget nyt under solen her.
Og der er jo også i bemærkningerne henvist til de beslutningsforslag, som vi har behandlet i tidligere samlinger, dog med den lille ændring, at kørekortet til lille motorcykel så skal kunne erhverves fra det 17. år.
Så jeg kunne jo stoppe her og sige, at jeg henviser til mine tidligere ordførertaler i forbindelse med de der beslutningsforslag.
Men lad mig lige slå fast, at det først og fremmest er færdselssikkerheden, vi lægger vægt på i Enhedslisten, og vi mener også, at hvis man skal prioritere, hvis man kan prioritere i sådan en situation, skal det prioriteres højere end høj mobilitet og effektiv transport, som det er beskrevet i beslutningsforslaget.
Vi er sådan set også lidt ligeglade med, at mange andre lande, også i EU, har lavere aldersgrænser end os.
Vi mener ikke, at der kan foretages sådan en en til en-sammenligning.
Landene er vidt forskellige med hensyn til vejinfrastruktur og med hensyn til trafikkultur.
Jeg synes, vi skal holde fast i det gode færdselssikkerhedsmæssige arbejde, som foregår i Danmark, og som betyder, at vi jo på mange måder er et foregangsland; vi er helt i top blandt de lande med den bedste færdselssikkerhed.
Vi har lave ulykkestal, bortset fra at de jo så går den forkerte vej i øjeblikket.
Vi ser flere ulykker på vores veje, og det hænger formentlig sammen med den tættere og tættere trafik, som jo også er et resultat af en politik, som bl.a. Dansk Folkeparti bakker op om.
Men vi synes, det er værd at holde fast i, at vi er et foregangsland på mange måder.
Derfor må jeg sige, at jeg også synes, det er et virkelig konstruktivt forslag, som ministeren kommer med her, altså at foreslå, at vi tager en behandling af det i Færdselssikkerhedskommissionen, hvor, i parentes bemærket, hr. Kim Christiansen jo er formand, og baserer det på en grundig analyse – det synes jeg virkelig kunne være rart – og hvor man selvfølgelig også inddrager erfaringer fra andre lande.
Men jeg synes, vi skal have et bedre grundlag end det, vi har her.
Hr. Rasmus Prehn gjorde opmærksom på, at noget af argumentationen i beslutningsforslaget jo ligesom allerede er undsagt af Vejdirektoratet, og det viser bare, at det er for løst et grundlag, vi prøver at tage en beslutning på.
Vi synes, at knallerter og motorcykler er farlige køretøjer, fordi de er, som de er.
De er tohjulede, og føreren sidder ret ubeskyttet.
Så det er farlige køretøjer, og i kombination med en ung alder synes vi faktisk det er uheldigt.
Med hensyn til hele diskussionen omkring mobilitet: Det er utvivlsomt rigtigt, at med indskrænkningen og i nogle områder af landet nedlæggelsen af den kollektive trafik i vores yderområder er der givetvis problemer – eller rettere sagt, der er problemer med at komme rundt, til og fra skole, uddannelse, arbejde, til og fra fritidsaktiviteter, til og fra aftenarrangementer osv. osv.
Men vi synes jo, at svaret på det først og fremmest er at genoprette en del af den kollektive trafik – selvfølgelig på nye måder, i en fleksibel form; ikke nødvendigvis med de der store 50-personersbusser, hvor der så sidder en enkelt person, sådan som man har oplevet det.
Men altså, man skulle i stedet prøve at sætte ind der.
Så synes jeg også, man skal huske på, at vi skal få de unge mennesker til at cykle meget mere, end de gør i dag.
Vi skal gøre cykling attraktivt – det har nogle sundhedsmæssige aspekter, det ved vi alle sammen.
Og vi har jo aftalen om bedre og billigere kollektiv trafik, hvor vi netop har forsøgt at sætte ind over for det der.
Vi er ikke kommet langt nok, men vi har forsøgt.